તેના મૂળ અફઘાનિસ્તાનમાં છે, પરંતુ બોલિવૂડ તેનું ફ્યૂચર હોય એમ જણાય છે. સુંદર વરિના હુસૈન માને છે કે, સલમાન ખાનના પ્રોડક્શનની ફિલ્મ ‘લવરાત્રી'માં કામ કરવાની તેને તક મળી છે એ તેના માટે સપનું સાકાર થવા જેવું છે. જોકે, વર્ષો સુધી સંઘર્ષ કર્યા બાદ તેને આ ગોલ્ડન તક મળી છે. તેનો આશાવાદ અને સખત મહેનત કરવાની ઇચ્છાશક્તિ તેને આગળ લઈ જશે એવો તેને વિશ્વાસ છે. અહીં તે શોબિઝનેસમાં તેની એન્ટ્રી સુધીની તેની જર્ની વિશે વાત કરે છે. અફઘાનિસ્તાનમાં દરેક જણને બોલિવૂડ પસંદ છે. ત્યાં બેલબોટમ્સ એના નામથી જાણીતું નથી. તમારે શોપકીપરને અમિતાભ બચ્ચન સ્ટાઇલના ટ્રાઉઝર્સ આપવા કહેવું પડે છે. સલમાન સર ત્યાં પણ ખૂબ ફેમસ છે. ‘તેરે નામ'માં તેમની હેર સ્ટાઇલની દરેક જણ દ્વારા કોપી કરવામાં આવી હતી.